钦定古今图书集成/明伦汇编/官常典/第725卷 > 易青
## 钦定古今图书集成/明伦汇编/官常典/第725卷 > 易青

按《宋史忠义传》：“青为都督行府摧锋军效用。初，广东
贼曾衮本军士也，已受诏复叛。绍兴六年十月，经略
使连南夫与摧锋军统制韩京会于惠州，督诸兵讨
之。京募敢死士七十三人，夜劫衮营，青在行中为所
执。贼驱至后军赵续砦外，谓续曰：‘汝大军为我所擒
者甚众’。青大呼曰：‘勿信所擒者我尔’！贼又言：‘吾不汝
杀，第令经略持黄榜来招安’。”青又呼曰：“勿听，任贼杀
我，我惟以一死报国。”贼怒，焚之。青临死骂不绝口。青
无妻子，事闻，特赠保义郎、阁门祗候，官为荐祭焉。